Keith Schembri u sħabu fin-negozju s-Sibt mistennija jitressqu l-Qorti biex jaffaċċjaw proċeduri kriminali b'rabta mal-każ ta' allegat tixħim bejn il-kumpanija Kasco tal-eks chief of staff ta' Joseph Muscat u Allied Newspapers, li l-eks direttur maniġerjali tagħha kien Adrian Hillman. Flimkien ma' Schembri u Hillman mistennija jitressqu l-Qorti fost l-oħrajn, Malcolm Scerri li huwa l-Kap Eżekuttiv tal-kumpanija Kasco, Brian Tonna u Karl Cini minn Nexia BT, l-eks direttur eżekuttiv ta' Zenith Matthew Pace. Dan hekk kif is-Sibt jiskadilhom il-police bail. Aktar kmieni dan ix-xahar ġiet konkluża l-inkjesta maġisterjali li kien talab biex issir l-eks kap tal-Partit Nazzjonalista Simon Busuttil fl-2017. Busuttil kien ippreżenta tmien box files fil-Qorti, li skontu, kien fihom evidenza li Schembri kien għadda €650,000 lil Hillman. Dan wara li ħareġ rapport li oriġina mill-Aġenzija tal-Gvern kontra l-Ħasil tal-Flus (FIAU), li kien juri li Schembri trasferixxa l-ammont fi 30 tranżazzjoni 'suspettuża' bejn l-2011 u l-2015, meta t-Times of Malta kienu qed jinvestu f'makkinarju ġdid tal-istampar li kien mixtri minn Kasco Ltd għall-valur ta' €30 miljun. Hillman kien irrieżenja minn Direttur Maniġerjali ta' Allied Newspaper wara li ġie żvelat dan il-każ. Konkluża l-inkjesta maġisterjali dwar l-allegat ħasil ta' flus bejn Schembri u Hillman Il-Ħamis filgħodu, Keith Schembri, għamel post fuq Facebook li fih qal li se jitressaq il-Qorti fi ftit jiem u li hu jixtieq "li jasal il-mument mhux fil-bogħod, fejn inkun innaddaf ismi mill-allegazzjonijiet li ilhom jippruvaw iħammġuni bihom". Ftit wara li rrikorra għal Facebook, Keith Schembri flimkien ma' sħabu fin-negozju Alfio Schembri, Malcolm Scerri u Robert Zammit ressqu b'urġenza rikors kostituzzjonali jitolbu lill-Qorti tiddikjara li ġew miksura d-drittijiet kostituzzjonali tagħhom u biex tieħu dawk il-miżuri neċessarji biex jiġu mħarsa d-drittijiet tagħhom. Schembri u sħabu qed jitolbu lill-Qorti biex tiddikjara li l-inkjesta maġisterjali li saret, tiġi dikjarata nulla u bla effett. Għal Schembri u sħabu qed jidhru l-avukati Edward Gatt u Mark Vassallo. Schembri u sħabu qed jargumentaw, fost l-oħrajn, illi l-inkjesta maġisterjali damet ħafna aktar milli missha u li dan id-dewmien ma kienx ġustifikat. Qed jallegaw ukoll li ma kellhomx smigħ xieraq u dan b'dannu għalihom. Schembri u sħabu fin-negozju qed jgħidu li l-Maġistrat li mexxiet l-inkjesta għażlet li ma tismax xhieda importanti li bix-xhieda tagħhom kienu jgħinu biex tinstab il-verità. Fir-rikors kostituzzjonali tagħhom Schembri u sħabu qed jattakkaw l-għażla tal-espert tal-Qorti. Huma jqisu lil Miroslova Milenovic bħala parzjali minħabba l-involviment tagħha fil-politika fis-Serbja fejn kienet parti minn partit li kkampanja kontra l-korruzzjoni. Il-Ħamis 18 ta' Marzu 2021: Keith Schembri qed jgħid li nkisru d-drittijiet fundamentali tiegħu .td_uid_3_6055a80344c0f_rand.td-a-rec-img{text-align:left}.td_uid_3_6055a80344c0f_rand.td-a-rec-img img{margin:0 auto 0 0}